別孫莘老
作者：王安石
朝代：宋

paragraphs: 逢原未熟我，已與子相知。
自吾得逢原，知子更不疑。
把手湖上舟，望子欲歸時。
茫然乃分散，獨背東南馳。
寥寥西城居，邂逅與子期。
鷄鳴入省門，朱墨來紛披。
含意不自得，强顔聊爾爲。
會合常在夜，青燈照書詩。
往往並衾語，至明不言疲。
悤悤捨我去，使我當從誰。
送子不出門，我身方羈縻。
我心得自如，今與子相隨。
隨子至湖上，逢原所嘗嬉。
想見荷葉盡，北風卷寒漪。
已懷今日愁，更念昔日悲。
相逢亦何有，但有鏡中絲。